Касьцёл Сьвятога Міхала Арханёла і калегіюм езуітаў (Ворша)

**Касьцёл Сьвятога Міхала Арханёла і калегіюм езуітаў ** — помнік архітэктуры XVII—XVIII стагодзьдзяў у Воршы. Знаходзіцца ў цэнтры места, на гістарычным Рынку. Касьцёл дзеяў да 1832 году, калегіюм — да 1820 году. Твор архітэктуры барока. Аб’ект Дзяржаўнага сьпісу гістарычна-культурных каштоўнасьцяў Беларусі.

Комплекс Аршанскага езуіцкага калегіюму складаўся з касьцёла, школы з бурсай, будынкаў калегіюму і аптэкі, гаспадарчых пабудоваў. Усе гэтыя пабудовы атачаў мур. Пляц, выдзелены пад забудову, меў форму няправільнага пяцікутніка. У другой палове XIX ст. расейскія ўлады зруйнавалі касьцёл (захаваліся падмуркі). У наш час у будынку калегіюма разьмяшчаюцца ўстановы культуры.

## Гісторыя

### Вялікае Княства Літоўскае
Айцы-езуіты зьявіліся ў Воршы з дазволу караля і вялікага князя Жыгімонта Вазы, які разам з канцлерам Львом Сапегам і ксяндзом Лаўрэнціем у 1609 годзе распрацаваў плян стварэньня езуіцкага калегіюму, а ў 1610—1611 гадох перадаў аршанскім езуітам 210 валок зямлі ў вёсках Князях, Крыніцах, Цянках, Чабаданах, Чалне, Чэрніцах; у 1616 годзе — маёнтак Фашчаўку (больш за 2000 сялянаў). Аршанскія езуіты збудавалі ў Фашчаўцы філіяльны касьцёл Адведзінаў Найсьвяцейшай Паннай Марыяй Сьвятой Альжбеты, калегіюму таксама належала Пагосцкі парафіяльны касьцёл, які меў да 627 парафіянаў. Кароль і вялікі князь надзяліў езуітаў манаполіяй на адукацыю шляхетнай моладзі ў месьце і Аршанскім павеце. У калегіюме выкладаліся рыторыка, лёгіка, філязофія. Тут стварылі «Аршанскі кодэкс» — зборнік папулярных драмаў і інтэрмэдыяў эпохі барока, якія ставіліся ў Варшаве, Віцебску, Наваградку, Полацку. У 1634 годзе адкрыліся дзьве бурсы: музычная і для шляхетнай моладзі зь зьбяднелых сем’яў. 

У час вайны Маскоўскай дзяржавы з Рэччу Паспалітай (1654—1667) маскоўскія захопнікі зруйнавалі касьцёл. У 1664 годзе аднавілася дзейнасьць калегіюму, а касьцёл адрамантавалі. Пажар 1680 году зьнішчыў усе пабудовы. У 1683 годзе калегіюм адбудавалі, а ў 1686 годзе пачалося будаваньне новага касьцёла, скончанага ў 1693 годзе. 31 ліпеня 1741 году пачалося будаваньне чарговага касьцёла, якое працягвалася прынамсі да 1765 году.

### Пад уладай Расейскай імпэрыі

Па першым падзеле Рэчы Паспалітай (1772 год), калі Ворша апынулася ў складзе Расейскай імпэрыі, касьцёл і калегіюм працягвалі дзеяць. У 1786—1788 гадох праводзілася аднаўленьне касьцёла. Па скасаваньні ордэна езуітаў у Расейскай імпэрыі (1820 год) комплекс перадалі аршанскім дамініканам.

Па здушэньні вызвольнага паўстаньня (1830—1831) у 1832 годзе расейскія ўлады ліквідавалі кляштар дамініканаў, а езуіцкі комплекс гвалтоўна адабралі ў каталікоў і перадалі Ўрадаваму сыноду Расейскай імпэрыі (Маскоўскай царкве).
Па адмове ад праекту зрабіць тут царкву Ўрадавага сыноду (1835 год), будынак касьцёла разабралі. У 1841—1842 гадох будынкі калегіюму перарабілі пад вязьніцу (працавала да 1989 году).

### Найноўшы час
У 1993 годзе на тэрыторыі помніка архітэктуры правялі археалягічныя раскопкі і зрабілі праект рэстаўрацыі. У 2007—2008 гадох праводзілася аднаўленьне асноўнага будынка калегіюма. 

Пры рэканструкцыі Воршы напярэдадні фэсту «Дажынкі» (2004—2008 гады) прызначаныя рэжымам Лукашэнкі мескія ўлады, нягледзячы на пратэсты грамадзкасьці, зьнішчылі некалькі будынкаў — помнікаў гісторыі і архітэктуры. Сярод іх афіцына езуіцкага кляштару — помнік архітэктуры XVII—XVIII стагодзьдзяў.

## Архітэктура

### Касьцёл
Касьцёл — 3-нэфавая 2-вежавая крыжова-купальная базыліка з прастакутнай апсыдай, арыентаванай на поўнач да замка. З бакоў галоўнага фасада, завершанага трыкутным франтонам, узвышаліся 4-гранныя 2-ярусныя вежы пад пакатымі шатровымі дахамі.

Інтэр’ер аздабляла 5 муравана-стукавых алтароў і фрэскавы росьпіс. Галоўны алтар меў тытул Сьвятога Міхала Арханёла, другі — Божай Маці, трэці — Сьвятых Ігната й Францішка Ксавэрыя, чацьверты — Збаўцы й пяты — Сьвятога Гераніма. У касьцёле была выдатная скульптура Маці Божай, зробленая з дрэва, размаляваная й пазалочаная, таксама ў ім захоўваліся партрэты каралёў і вялікі князёў Жыгімонта Аўгуста й Уладзіслава Вазы, заснавальнікаў і апекуноў Аршанскага калегіюму. Адзначалася багацьце касьцёла рознымі срэбранымі рэчамі.

### Калегіюм
Калегіюм — 2-павярховы будынак, які складаўся з двух крылаў, разьмешчаных пад простым кутом адно да другога. У месцы іх скрыжаваньня далучалася 1-павярховая трапезная з вокнамі ў сад. У будынках месьціліся кельлі манахаў, бібліятэка, інтэрнат, склад.

Да заходняга боку касьцёла далучаўся будынак школы і бурсы. Будынкі касьцёла, школы і калегіюму злучаліся крытымі пераходамі.

## Галерэя

### Гістарычныя здымкі і графіка

Vorša, Jezuicki. Ворша, Езуіцкі (A. Glandi, 1835).jpg|1835 г.
Vorša, Jezuicki. Ворша, Езуіцкі (A. Glandi, 1835) (2).jpg|1835 г.
Vorša, Jezuicki. Ворша, Езуіцкі (A. Glandi, 1835) (3).jpg|1835 г.
Vorša, Jezuicki. Ворша, Езуіцкі (A. Glandi, 1835) (4).jpg|1835 г.


Vorša, Jezuicki. Ворша, Езуіцкі (A. Kładnicki, 1835).jpg|1835 г.
Vorša, Jezuicki. Ворша, Езуіцкі (04.1841).jpg|1841 г.
Vorša, Jezuicki. Ворша, Езуіцкі (1841).jpg|1841 г.
Vorša, Zaaršyńnie. Ворша, Зааршыньне (1907).jpg|1907 г.


### Сучасныя здымкі

Орша. Будынак калегіума (02).jpg|Агульны выгляд
Vorša. Ворша (09.2009).jpg|Вежа
Ворша Комплекс былога езуіцкага калегіюму.JPG|Фрагмэнт
Рака Аршыца і Езуіцкі калегіум ... River Orshitsa and Jesuit Collegium - panoramio.jpg|З боку Аршыцы


## Заўвагі

## Крыніцы

## Літаратура
* 
* 
* 
* Дятликович К. Коллегиум иезуитов. Возвращение // Мастерская. Современное строительство : белорусский аналитический журнал для практиков строительного дела. ― 2008. ― № 6. — С. 62—64. (3ОК13063)
* 

## Вонкавыя спасылкі

* 

Езуітаў
Ворша